**INFORMATĪVAIS ZIŅOJUMS**

**par Latvijas nostāju 2011.gada 10.-12.jūlija Eiropas Savienības Vides ministru neformālajā sanāksmē izskatāmajos jautājumos**

**Vides ministru neformālās sanāksmes darba kārtība**

2011.gada 10.-12.jūlijā paredzēta Vides ministru neformālā sanāksme, kuras laikā notiks debates par nepieciešamajām rīcībām vides aizsardzībā līdz 2020.gadam (resursu efektivitāte un 6. Vides rīcības programmas novērtējums) un par klimata pārmaiņu jautājumiem (piemērošanās klimata pārmaiņu jautājumiem un ANO Vispārējās konvencijas par klimata pārmaiņām starptautisko sarunu stratēģija).

**1. Galvenās nepieciešamās rīcības vides aizsardzībā līdz 2020.gadam - ieguldījums 6. ES Vides rīcības programmas novērtējumā**

6. ES Vides rīcības programma apstiprināta ar lēmumu Nr.1600/2002/EK 2002. gada 22. jūlijā, kurā noteiktas rīcības turpmākajiem 10 gadiem, koncentrējoties uz četrām prioritārajām politikas jomām – klimata pārmaiņām, dabu un bioloģisko daudzveidību, veselību un dzīves kvalitāti, kā arī dabas resursiem un atkritumiem – katrai no tām izvirzot sasniedzamos mērķus un prioritārās rīcības.

Eiropas Komisija, iesaistot dažādas ieinteresētās puses, veic 6. ES Vides rīcības programmas gala izvērtējumu un plāno to publicēt šī gada vidū.

Neformālajā ES Vides ministru sanāksmē plānota diskusija par svarīgākajiem izaicinājumiem vides aizsardzībā laika posmā līdz 2020.gadam un šīs diskusijas būtu ieguldījums 6. ES Vides rīcības programmas izvērtējumā.

Polijas prezidentūra sagatavojusi sekojošus diskusiju jautājumus:

1. *Kādi ir svarīgākie izaicinājumi Eiropas Savienībai vides aizsardzības jomā (lūdzu, norādiet 3 galvenos piemērus)?*

Būtisks izaicinājums, kas cieši saskan arī ar vienu no Latvijas attīstības mērķiem, ir nodrošināt dabas aizsardzības un saimniecisko interešu līdzsvarotību. Šī izaicinājuma sasniegšanā liela loma būs ilgtspējīgai vides aizsardzības jautājumu risināšanai citu nozaru politikās, piemēram, lauksaimniecībā, mežsaimniecībā, transportā, rūpniecībā, panākot finansiālu atbalstu Kopējā lauksaimniecības politikā, Kohēzijas politikā. Dabas aizsardzība cieši saistīta arī ar klimata mērķu sasniegšanu, tāpat arī dabas resursu efektīvas izmantošanas jautājumu, kas savukārt cieši saistīts ar atkritumu apsaimniekošanu.

Svarīgs izaicinājums nākotnē būtu veicināt ilgtspējīgu patēriņu un ražošanu, kas savukārt sekmētu virzību uz zaļāku ekonomiku. ES jārāda piemērs citām pasaules valstīm īstenojot ANO sagatavoto rīcību ietvaru ilgtspējīgam patēriņam un ražošanai, kas ANO Ilgtspējīgas attīstības komisijas 19. sesijā šogad politisku apsvērumu dēļ netika pieņemts.

1. *Kurās jomās vides aizsardzībā Eiropā ir sasniegts vislielākais progress?*

Būtiskākais progress, un faktiski arī vienīgais no 6. ES Vides rīcības programmas prioritārajiem mērķiem, tiks sasniegts klimata pārmaiņu jomā, izstrādājot un īstenojot klimata un enerģētikas tiesību aktu kopumu. Tādējādi pieaug atjaunojamo energoresursu īpatsvars attiecībā pret fosilajiem resursiem, plašāk tiek īstenoti energoefektivitātes uzlabošanas pasākumi. Bez tam nozīmīgi ieguldījumi veikti un progress panākts vides infrastruktūras uzlabošanā gan ūdenssaimniecībā, gan atkritumu saimniecībā. Diemžēl jānorāda arī uz nepaveikto - kopumā Eiropa nav izpildījusi vienu no būtiskākajiem 6. ES Vides rīcības programmas uzstādījumiem – nav apturēta bioloģiskās daudzveidības samazināšanās, aizvien pieaug nelabvēlīgā ietekme uz ekosistēmām.

1. *Kādas Eiropas Savienības rīcības ir visvairāk nepieciešamas vides aizsardzībā perspektīvā līdz 2020.gadam?*

Viena no būtiskākajām rīcībām ir turpināt būt par pasaules vadošo virzītājspēku klimata pārmaiņu samazināšanā, rādot labo piemēru citām pasaules valstīm siltumnīcefekta gāzu mērķu sasniegšanā. Šobrīd Eiropas Savienība izpilda savas saistības Kioto protokola mērķa izpildē, panākot 8% emisiju samazinājumu salīdzinājumā ar 1990.gadu. Vienlaikus būtiski turpmāko emisiju samazināšanas mērķu sasniegšanā ir iesaistīt lielākās pasaules valstu ekonomikas, jo Eiropas Savienība emitē 12% no pasaules emisijām.

Atkritumu apsaimniekošanas jomā jāveicina atkritumu rašanās novēršanas pasākumi un atkritumu reģenerācija, kas ir viens no resursu efektīvas izmantošanas un resursu taupīšanas stūrakmeņiem.

Atbilstoši Eiropas Vides aģentūras 2010.gadā publicētajam ziņojumam „Vide Eiropā 2010 – stāvoklis un perspektīvas”, piesārņojuma līmenis Eiropā palielinās, tāpēc jāveic nepieciešamās darbības vides piesārņojuma samazināšanā ūdenī, augsnē, gaisā (īpaši transporta radītā piesārņojuma), kas ir viens no būtiskākajiem bioloģiskās daudzveidības samazināšanās iemesliem.

**2. Galvenās nepieciešamās rīcības vides aizsardzībā līdz 2020.gadam – resursu efektivitāte**

Resursu efektīva Eiropa ir viena no „ES 2020” stratēģijas vadošajām iniciatīvām. 2011. gada 26. janvārī Eiropas Komisija publicēja paziņojumu Eiropas Parlamentam un Padomei, Eiropas Ekonomiskajai un Sociālajai komitejai un Reģionu komitejai: Resursu Efektīva Eiropa – vadošā iniciatīva „ES 2020” stratēģijas ietvaros. Paziņojumā definētas galvenās ar resursu efektīvu izmantošanu saistītās problēmas un izaicinājumi, kā arī iezīmēti iespējamie rīcības virzieni to risināšanai, aptverot resursus plašākā nozīmē – ne tikai izejmateriālus, kā, piemēram, kurināmie, minerāli un metāli, bet arī pārtika, augsne, ūdens, gaiss, biomasa un ekosistēmas. Ar detalizētāku ceļa karti resursu efektivitātes paaugstināšanā Eiropas Komisija plāno nākt klajā šī gada 3. ceturksnī un tā koncentrēsies uz tādiem jautājumiem kā resursu produktivitātes celšana, ekonomiskās izaugsmes atdalīšana no dabas resursu patēriņa pieauguma un ietekmes uz vidi samazināšana. Resursu efektivitātes paaugstināšana ir atzīta kā būtisks elements ceļā uz zaļo ekonomiku, samazinot ES oglekļa dioksīda emisijas par 80-95% 2050. gadā, kā tas paredzēts Eiropas Komisijas 2011. gada 8. marta paziņojumā „Ceļvedis virzībai uz konkurētspējīgu ekonomiku ar zemu oglekļa emisiju līmeni 2050.gadā”.

Neformālajā ministru padomē prezidentūra vēlas uzklausīt dalībvalstu viedokļus par šādiem jautājumiem:

1. *Kurās jomās ir lielākais resursu efektivitātes potenciāls? Kurās jomās efektīva resursu izmantošana varētu dot vislabāk izmērāmus rezultātus?*

Latvija uzskata, ka lielākās iespējas samazināt resursu patēriņu ir tādās jomās kā mājoklis, transports, enerģētika, kā arī atkritumu saimniecība. Tāpat jādomā arī par patērētāju ieradumu maiņu, piemēram, piedāvājot patērētājiem energoefektīvus produktus un radot nepieciešamo infrastruktūru enerģijas taupīšanai (viedie tīkli u.tml.). Tāpat jāattīsta arī materiālu otrreizējās izmantošanas un pārstrādes iespējas, lai samazinātu primāro resursu izmantošanas apjomu. Būtiska nozīme ir inovatīvu tehnoloģiju attīstībai, lai veicinātu retu vai neatjaunojamu materiālu aizstāšanu ar atjaunojamiem resursiem, tai skaitā, veicinot plašāku koksnes izmantošanu, kas ir viens no Latvijai būtiskiem resursu veidiem.

Nepieciešamība objektīvi izmērīt sasniegto progresu resursu efektivitātes paaugstināšanā ir ļoti būtiska, lai varētu novērtēt politikas pasākumu efektivitāti, tādēļ ir nepieciešami objektīvi indikatori. Resursu efektivitātes mērīšanai varētu izmantot tādus rādītājus kā;

* + mājokļu jomā - ēku energoefektivitāti;
  + transporta sektorā - biodegvielas īpatsvars kopējā degvielas patēriņā, elektromobīļu īpatsvars kopējā transportlīdzekļu plūsmā;
  + enerģētikā – kopējā enerģijas patēriņa samazināšanās;
  + ražošanā – enerģijas patēriņš uz vienu produkcijas vienību; izmantotā ūdens patēriņš;
  + atkritumu saimniecībā – no atkritumu pārstrādes iegūto izejmateriālu apjoms un to īpatsvars kopējā izejmateriālu tirgū;

Tāpat nepieciešams apzināties un mērīt arī ekosistēmu nodrošinātos pakalpojumus, sugu un biotopu stāvokli, to attīstības tendences.

1. *Kādiem būtu jābūt nākamajiem Eiropas Savienības soļiem, lai ieviestu resursu efektivitāti?*

Eiropas Savienības līmenī būtu nepieciešams izstrādāt detalizētu ceļa karti, kas ietvertu konkrētus sektorālus pasākumus un rādītājus sasniegtā progresa izmērīšanai. Resursu efektivitātes politikai būtu jāveido sinerģijas un jārod līdzsvars starp daudzām un dažādām politikas iniciatīvām, tai skaitā energoefektivitāti, otrreizēju izejvielu pārstrādi, nodokļiem un subsīdijām, produktu ekodizainu. Kā būtiskākās rīcības varētu minēt:

1. inovāciju veicināšanu;
2. tirgus nodrošināšanu inovatīviem produktiem ar tādiem pasākumiem kā mērķtiecīgu atbalstu zinātnei, zaļo publisko iepirkumu, produktu ar labāko ekoloģisko sniegumu savā nozarē atbalstīšanu u.c.;
3. veicināt ilgtspējīgu resursu izmantošanu visā produktu dzīves cikla laikā no izejvielu ieguves, ražošanas līdz produktu lietošanai un pārstrādei;
4. attīstīt infrastruktūru, kas veicinātu ilgtspējīgu patēriņa modeļu attīstību, piemēram, elektromobīļu uzlādēšanas stacijas, viedos elektrības tīklus u.c.;
5. veicināt sadarbību ar biznesa pārstāvjiem, t.sk., izplatītājiem un tirdzniecības sektoru, lai samazinātu resursu patēriņu produktu loģistikas laikā un atvieglotu gala patērētājiem iespēju iepirkties efektīvāk;
6. veicināt resursu taupīšanu pārtikas ražošanas un apstrādes nozarē, t.sk. samazinot pārtikas atkritumu apjomu.

Resursu efektivitātes mērķiem jābūt nozīmīgai lomai arī nākotnes ES vides politikas plānošanas dokumentos.

1. *Kāda būtu labākā nacionālā līmeņa pieeja resursu efektivitātes pārvaldībai, lai Eiropas Savienības politikas ietvaros mobilizētu privātā sektora iesaistītās puses (biznesa pārstāvjus, patērētājus, pilsonisko sabiedrību u.c.), citas ministrijas un reģionālās un vietējās pašvaldības?*

Nacionālajiem risinājumiem būtu jāataino konkrētās valsts tautsaimniecības un valsts pārvaldes organizācijas specifika un jāpiemēro tāds risinājums, kāds konkrētajā valstī ir piemērotākais visu iesaistīto pušu iesaistīšanai resursu efektivitātes politikas īstenošanā. Veiksmīgai politikas veidošanai un īstenošanai viennozīmīgi ir nepieciešama dažādu pārvaldes līmeņu un arī nevalstiskā sektora iesaiste resursu efektivitātes politikas visaptverošā rakstura dēļ. Vienlaikus koordinējošās struktūras un normatīvo aktu kopums nedrīkst būt pārāk smagnēji un sarežģīti, jo tas apgrūtinātu sadarbību un it īpaši privāto partneru līdzdarbošanās iespējas. Ir nepieciešama resursu efektivitātes pasākumu integrācija sektoru politikās, taču šīm rīcībām jābūt mērķtiecīgām un labi koordinētām, lai šī politika netiktu „atšķaidīta” daudzos sīkos un nepārskatāmos pasākumos. Nacionālā līmeņa politikas plānošanai ir jānodrošina stratēģisku pārskatu pār resursu efektivitātes politiku, taču to, vai tas ir atsevišķs politikas plānošanas dokuments resursu efektivitātes jomā vai arī kāda cita plānošanas dokumenta vai likumdošanas akta daļa, ir jāatstāj dalībvalstu kompetencē.

**3. Efektīva nacionālo adaptācijas (piemērošanās klimata pārmaiņām) stratēģiju īstenošana**

Pēdējo desmitgažu laikā ir pastiprinājies globālās sasilšanas process, kas ir apstiprināts ar pētījumiem. Saskaņā ar prognozēm, šis process ir neizbēgams un nākošajās desmitgadēs tas izpaudīsies ar ekstremālām dabas parādībām tādām kā sausums, plūdi un vētras.

Eiropas Komisija 2009.gadā izstrādāja Balto grāmatu par adaptāciju, kas ir stratēģisks ietvars ar mērķi stiprināt ES adaptāciju klimata pārmaiņām un kas veicinātu dalībvalstu ekonomiku un sabiedrības pielāgošanos pašreizējām un paredzamajām klimata pārmaiņām visefektīvākajā un ekonomiski pamatotākajā veidā. Baltā grāmata paredz divu posmu (etapu) pieeju: pirmajā (2009.-2012.) notiks sagatavošanās darbi visaptverošai ES adaptācijas stratēģijai, ko ieviesīs otrajā posmā (no 2013.gada).

05.08.2008. Ministru kabinetā tika pieņemts Vides ministrijas izstrādātais informatīvais ziņojums „Par piemērošanos (adaptāciju) klimata pārmaiņām” un tā protokollēmums Nr.56 7.§[[1]](#footnote-1). Informatīvajā ziņojumā ir aprakstīta piemērošanās (adaptācijas) problēmas būtība, raksturoti ar klimata pārmaiņām saistītie riski (piemēram, biežākas un stiprākas vētras, plūdi, sausums, cilvēku veselības traucējumi, dzīvnieku un augu sugu izzušana vai pārvietošanās u.c.) un priekšrocības (garāks veģetācijas periods, pieaugošais nokrišņu daudzums ļaus vienmērīgāk un vairāk izstrādāt pašiem savu elektroenerģiju hidroelektrostacijās).

Pamatojoties uz Eiropas Komisijas Balto grāmatu par adaptāciju klimata pārmaiņām, Vides ministrija izstrādāskoncepciju par piemērošanos klimata pārmaiņām**.** Koncepcijas izstrādei ar vides ministra 17.03.2010. rīkojumu nr.96 izveidotas divas darba grupas – starpministriju, kurai jāizvērtē adaptācijas jautājumu iekļaušana politikas plānošanas dokumentos un normatīvajos aktos, un ekspertu, kurai jānosaka prioritārie rīcības virzieni, kādos nepieciešams veikt pētījumus adaptācijas jomā, kā arī jāiesniedz priekšlikumi starpministriju darba grupai.

Baltijas jūras reģiona zinātnieki kā nozīmīgākās klimata pārmaiņu tiešās izpausmes šajā reģionā min: jūras līmeņa paaugstināšanos, kas savukārt paaugstina plūdu riska iespējas; siltākas un īsākas ziemas, ko nosaka globālās vidējās temperatūras pieaugums; biežākas un intensīvākas vētras ar palielinātu vēja ātrumu, radot zaudējumus apdzīvotajās teritorijās, kā arī palielinot jūras plūdu un krasta erozijas risku; izmaiņas nokrišņu sadalījumā, ieskaitot spēcīgu lietusgāžu un kopējā nokrišņu daudzuma palielināšanos, nokrišņu samazināšanos vasarās, toties pieaugumu ziemās, izmaiņas ūdens apgādē, ka arī upju, ezeru plūdus un vispārēju upju ūdens līmeņa paaugstināšanos.

Saskaņā ar Reģionu Komitejas viedokli, svarīgi ir atzīt vietējā un reģionālā pārvaldes līmeņa būtisko nozīmi darbā ar klimata pārmaiņu radītajām sekām un preventīviem pasākumiem. Līdz ar to ir jāparedz atbalsta iespējas adaptācijas pasākumiem vietējā un reģionālā līmenī.

Vides ministru neformālajā sanāksmē diskusijām ir izvirzīti šādi jautājumi:

1. *Kāda ir vietējo un reģionālo pārvaldes institūciju loma tādu nacionālo stratēģiju ieviešanā, lai paaugstinātu sabiedrības informētību/apziņu par adaptāciju klimata pārmaiņām?*

Pašvaldībām ir būtiska loma sabiedrības informēšanā, jo tās vislabāk var sasniegt dažādas interešu grupas. Pašvaldību pārziņā ir tādu ar adaptāciju saistītu jomu kā telpiskās attīstības, enerģētikas, veselības aprūpes un civilās aizsardzības plānošana savā teritorijā. Līdz ar to pašvaldībām ir būtiska loma nacionālo stratēģiju attiecīgajos jautājumos ieviešanā, vietējos teritorijas attīstības plānošanas dokumentos paredzot attiecīgus pasākumus, piemēram, energoefektivitātes pasākumus pašvaldības pārziņā esošajās ēkās.

Bez minētā, pašvaldībām ir būtiska loma sabiedrības informēšanā, jo tās vislabāk var sasniegt dažādas interešu grupas. Tāpēc informēšana par to, kurās jomās un kādā veidā nepieciešams ņemt vērā klimata pārmaiņu aspektus, ir pašvaldību interesēs. Vienlaikus ne visām pašvaldībām ir pietiekama kapacitāte, lai sagatavotu zinātniski korektu informāciju par klimata pārmaiņu riskiem un profesionāli veidotu komunikāciju par šiem jautājumiem. Šādā aspektā nacionālās adaptācijas stratēģijas varētu ietvert arī pasākumus un norādījumus, kas kalpotu par pamatu sabiedrības informēšanai vietējā un reģionālā līmenī.

1. *Kādi ir galvenie šķēršļi, lai efektīvi piemērotos klimata pārmaiņām un kā tos pārvarēt?*

Pamata šķērslis ir zinātniski pamatotas, detalizētas, pasākumu izstrādei noderīgas informācijas trūkums par konkrētiem klimata pārmaiņu riskiem. Sevišķi tas sakāms par risku telpiskās modelēšanas pētījumiem, kas būtu izmantojami visu līmeņu adaptācijas pasākumu izstrādei. Latvijā šādu datu ieguve un pētījumi ir jau uzsākti un ir plānoti tuvākajos 3 gados, paredzot arī finansējumu. Otrkārt, efektīvai adaptācijas ieviešanai bieži trūkst motivācijas, jo netiek skaidri identificēti klimata pārmaiņu rezultātā radītie materiālie zaudējumi dažādās nozarēs. Tāda veida pētījumi un metodika būtu noderīga, tai skaitā ES līmenī.

1. *Kādā veidā adaptācijas politika būtu integrējama citās politikās?*

Šis jautājums nav vienkāršs, jo adaptācija klimata pārmaiņām ir horizontāls jautājums, līdz ar to vienmēr sagaidāmas diskusijas par institūciju, nozaru ministriju kompetenču sadali. Uzskatām, ka tieši nozaru politikas ir galvenais instruments, caur kuru adaptācija ir efektīvi ieviešama. Lai to panāktu, pirmkārt, ir nepieciešama iepriekš minētā informatīvā un metodiskā bāze, kas ļautu nozarēm identificēt savas intereses/kompetences attiecībā uz adaptāciju klimata pārmaiņām. Eiropas līmeņa adaptācijas stratēģija var dot būtisku ieguldījumu, piedāvājot ES līmeņa instrumentus, piemēram, attiecīgas apdrošināšanas sistēmas. Tas palīdzētu nacionālā līmeņa adaptācijas pasākumu integrēšanai citās politikas jomās.

**4. ANO Vispārējās konvencijas par klimata pārmaiņām starptautisko sarunu stratēģija, lai nodrošinātu Konvencijas pušu 17.konferences veiksmīgu iznākumu Durbanā**

Nākamā Klimata konvencijas pušu konference notiks no 2011.gada 28.novembra līdz 9.decembrim Durbanā, Dienvidāfrikas Republikā. Iepriekšējā konferencē, kas notika Kankūnā, notika spraigas diskusijas par klimata pārmaiņu politikas režīmu pēc 2012.gada, t.i., pēc Kioto protokola 1.saistību perioda beigām. Konferencē tika pieņemts lēmumu kopums par nākotnes vienošanās elementiem un līdz 2011.gada beigām pagarināts īpašo darba grupu sarunu mandāts. 2011.gadā notikušas divas sarunu sesijas, kurās kopumā nav panākts būtisks progress, taču ir pieņemti vairāki lēmumi, piemēram, par tādu Latvijai svarīgu jautājumu kā meža nozares emisiju un piesaistes uzskaites metodika. **Svarīgākie Latvijas intereses skarošie jautājumi starptautiskajās klimata sarunās ir ES iespējamā pāreja uz augstāku samazinājuma mērķi, meža nozares emisiju un piesaistes uzskaites metodika, finansējuma piešķiršana jaunattīstības valstīm, kā arī noteiktā daudzuma vienību (AAU) pārpalikuma pārneses un izmantošanas nosacījumi nākamajā Kioto protokola saistību periodā.** Tiek prognozēts, ka Durbanā netiks noslēgta visaptveroša juridiski saistoša vienošanās, bet gan pieņemti svarīgākie lēmumi par šīs vienošanās nosacījumiem (valstu emisiju samazināšanas saistību apjoms, AAU apsaimniekošanas nosacījumi, ziņošanas un uzskaites metodikas, finansējuma sadales institūcijas utt.). Kopumā attiecībā uz starptautisko sarunu gala iznākumu **Latvijai ir būtiski, lai visaptverošā juridiski saistošā vienošanās aptvertu visas lielākās pasaules ekonomikas.**

Diskusijām Prezidentūra sagatavojusi vairākus jautājumus:

1. *Kāds būtu Durbanas konferencē sasniedzamais vēlamais rezultāts?*

Uzskatām, ka vēlamais rezultāts ir panākt paralēlu, saskaņotu progresu – gan attīstīto valstu, gan jaunattīstības valstu – lielo emitētāju emisiju samazināšanas saistību virzienā. Latvijas prioritāte ir visaptveroša juridiski saistoša vienošanās, tomēr pēdējā sarunu sesija Bonnā liecina, ka Durbanā to panākt vēl nebūs iespējams. Būtu jāsasniedz vienošanās par tehniskiem jautājumiem, piemēram, mežu uzskaites metodiku. Latvija ir skeptiska attiecībā uz ambiciozu vienpusēju saistību uzņemšanos no ES puses, kamēr citas lielās emitētājvalstis neuzņemas līdzvērtīgas saistības.

1. *Kāda varētu būt Kioto protokola 2. saistību perioda juridiskā forma?*

Attiecībā uz Kioto protokola 2.saistību periodu Latvija to redz kā daļu no visaptverošas vienošanās. Kioto protokola 2.saistību periodā būtu jādarbojas tiem pašiem principiem un emisiju samazināšanu atalgojošiem faktoriem, kādi ir spēkā šobrīd, tai skaitā visiem pašreiz esošajiem elastīgajiem mehānismiem.

**3. Latvijas delegācija**:

Delegācijas vadītājs: **Andris Eglājs**, Vides aizsardzības un reģionālās attīstības ministrijas valsts sekretāra vietnieks valsts sekretāra vietā;

**Valdis Bisters**, Vides aizsardzības un reģionālās attīstības ministrijas Klimata politikas un tehnoloģiju departamenta direktors;

**Anita Drondina,** Vides aizsardzības un reģionālās attīstības ministrijas Politikas koordinācijas departamenta direktora vietniece;

Vides aizsardzības un reģionālās

attīstības ministra p.i.

Izglītības un zinātnes ministrs R.Broks

Vīza: Vides aizsardzības un reģionālās

attīstības ministrijas

valsts sekretāra p.i. A.Eglājs

04.07.2011. 9.00

2413

A.Drondina,

67026577, [Anita.Drondina@varam.gov.lv](mailto:Anita.Drondina@varam.gov.lv)

A.Pētersone

67026512, [Andzela.Petersone@varam.gov.lv](mailto:Andzela.Petersone@varam.gov.lv)

M.Klismets,

67026496, [Maris.Klismets@varam.gov.lv](mailto:Maris.Klismets@varam.gov.lv)

1. 8 Skat. Valsts kancelejas politikas plānošanas dokumentu datu bāzi šādā adresē: <http://polsis.mk.gov.lv/view.do?id=2760> [↑](#footnote-ref-1)